चर्च ब्वाइजलाई शीर्षमा २ अंकको अग्रता
चर्च ब्वाइजले सहिद स्मारक लिग ए डिभिजन ०७९–०८० को शीर्ष स्थानमा मंगलबार २ अंकको अग्रता लिएको छ । दशरथ रंगशालामा भएको खेलमा उसले सातदोबाटोलाई १–० ले पराजित गर्‍यो ।
काठमाडौँ — चर्च ब्वाइजले सहिद स्मारक लिग ए डिभिजन ०७९–०८० को शीर्ष स्थानमा मंगलबार २ अंकको अग्रता लिएको छ । दशरथ रंगशालामा भएको खेलमा उसले सातदोबाटोलाई १–० ले पराजित गर्‍यो ।खेलको निर्णायक गोल सुभाष गुरुङले दोस्रो हाफको ६३ औं मिनेटमा गरे । सातदोबाटोले आफ्नो पेनाल्टी एरियामा राम्रोसँग क्लियर गर्न नसकेको स्थितिमा सुभाषले निर्णायक गोल गरेका हुन् । यो जितपछि चर्च ब्वाइजको १८ खेलबाट ३३ अंक भएको छ । यो दोस्रो स्थानमा झरेको जावलाखेलको भन्दा २ अंकको अग्रता हो । जावलाखेलको ३१ अंक छ । सातदोबाटो भने २६ अंकमै सीमित रहेर पाँचौं स्थानमा रह्यो । 